**ΔΕΛΤΙΟ ΤΥΠΟΥ**

**Δυναμική παρουσία ελληνικών startups**

 **στη διεθνή έκθεση We Make Future 2025 (WMF 2025)**

**Αθήνα, 30 Ιουνίου 2025 |**Δέκα καινοτόμες ελληνικές startups συμμετείχαν στο We Make Future (WMF 2025), τη Διεθνή Έκθεση - Φεστιβάλ Τεχνητής Νοημοσύνης, Τεχνολογίας και Ψηφιακής Καινοτομίας, που διεξήχθη από τις 4 έως τις 6 Ιουνίου 2025, στη Μπολόνια της Ιταλίας.

Η εθνική συμμετοχή συνδιοργανώθηκε από την Enterprise Greece και το Ιταλο-Ελληνικό Επιμελητήριο Θεσσαλονίκης, με την υποστήριξη του Εμπορικού και Βιομηχανικού Επιμελητηρίου Αθήνας, της Θερμοκοιτίδας Νεοφυών Επιχειρήσεων (Θ.Ε.Α.) και του Εμπορικού και Βιομηχανικού Επιμελητήριου Θεσσαλονίκης (ΕΒΕΘ).

Το We Make Future προσελκύει περισσότερους από 70.000 επισκέπτες από 90 χώρες, πάνω από 700 εκθέτες και χορηγούς, καθώς και 3.000 startups, επενδυτές και VC funds σε περισσότερες από 90 θεματικές σκηνές.

Οι δέκα startup που συμμετείχαν στην εθνική αποστολή είναι οι: **Agenso, ADR Point**, **Hobsido (Ektimiseto.gr), Inteligg – c-BEMS, ModelSprint, SMART MATCH, SmartRep, Star Sleep, Travelr, WUART by Modihive.** Κατά τη διάρκεια της έκθεσης, οι ελληνικές εταιρείες πραγματοποίησαν περισσότερες από 100 στοχευμένες B2B συναντήσεις με επενδυτές, πελάτες και εμπειρογνώμονες του κλάδου. Αξίζει μάλιστα να σημειωθεί ότι τρεις (3) από τις δέκα ελληνικές startups επιλέχθηκαν από τη διοργάνωση για να συμμετάσχουν σε ειδικό pitching session στο οποίο παρουσίασαν τις καινοτόμες ιδέες, εξειδικευμένες λύσεις, προϊόντα και υπηρεσίες τους σε πάνελ επενδυτών. Η επιλογή αυτή υπογραμμίζει την ανταγωνιστικότητα και το υψηλό επίπεδο καινοτομίας των ελληνικών συμμετοχών. Όλες οι εταιρείες είχαν επίσης την ευκαιρία να παρουσιάσουν τις προτάσεις τους στον επενδυτή, CEO της Factory Accademia, CEO του LUMSA Digital Hub και CEO της INNOVATIONSHIP.

Προσκεκλημένος από την διοργάνωση ήταν ο **Στράτος Σιμόπουλος**, βουλευτής Α΄ Θεσσαλονίκης και Πρόεδρος της Ειδικής Μόνιμης Επιτροπής Έρευνας & Τεχνολογίας της Βουλής, ο οποίος συμμετείχε στο πάνελ «Opportunity in Balkans», αναδεικνύοντας τα χρηματοδοτικά κίνητρα και τις υποδομές που καθιστούν την Ελλάδα κομβικό κέντρο καινοτομίας στην περιοχή. Συγκεκριμένα ανέφερε: «H Ελλάδα και ιδιαίτερα η Θεσσαλονίκη εξελίσσονται σε ένα δυναμικό κέντρο καινοτομίας. Δίνουμε κίνητρα και έχουμε εξαιρετικό επιστημονικό δυναμικό».

Αναφερόμενος στην παρουσία της χώρας μας στη διεθνή Έκθεση WMF, ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, δήλωσε: «*Η συμμετοχή της Ελλάδας στη διεθνή έκθεση We Make Future 2025 αποδεικνύει την ωριμότητα και την εξωστρέφεια του ελληνικού οικοσυστήματος καινοτομίας. Οι ελληνικές τεχνολογικές εταιρείες παρουσιάζουν δυναμική ανάπτυξη, καινοτόμες λύσεις και ανταγωνιστικότητα σε διεθνές επίπεδο. Η* ***Enterprise Greece*** *στηρίζει σταθερά τις ελληνικές τεχνολογικές επιχειρήσεις, διασφαλίζοντας την παρουσία τους σε κορυφαίες διεθνείς διοργανώσεις όπως αυτή. Μέσα από στοχευμένες δράσεις, καλλιεργούμε στρατηγικές συνεργασίες και ενισχύουμε το διεθνές κύρος της χώρας, προβάλλοντας τη σύγχρονη, δημιουργική και τεχνολογικά ανεπτυγμένη Ελλάδα. Η παρουσία μας στο We Make Future 2025 αποτελεί ακόμη ένα βήμα προς την ενίσχυση της εξαγωγικής δραστηριότητας και της διεθνούς δικτύωσης των ελληνικών επιχειρήσεων, συμβάλλοντας στην περαιτέρω εδραίωση της χώρας μας ως καινοτόμου κόμβου στην ευρύτερη περιοχή»*.

**Enterprise Greece**

Ο Οργανισμός Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου – 210 3355705, Χρήστος Ρουμελιώτης**c.roumeliotis@eg.gov.gr**